Peste o săptămână, magistrații de la ICCJ vor analiza motivele invocate de către ANI, în acțiunea împotriva lui Klaus Iohannis, iar dacă aceste motive vor fi considerate temeinice, în 25 noiembrie, magistrații vor stabili un alt termen, pentru citarea părților implicate, Klaus Iohannis și reprezentantul ANI, transmite corespondentul Realitatea TV. Totodată, există și posibilitatea ca recursul să fie declarat, din start, inadmisibil și Klaus Iohannis să nu mai aibă nicio problemă în preluarea mandatului de președinte al României.

De asemenea, în contextul în care procesul de incompatibilitate nu va fi tranșat, înainte de 22 Decembrie, sunt posibilități ca liderul PNL să beneficieze de imunitate și, prin urmare, indiferent de soluția instanței, să nu aibă niciun efect asupra mandaului lui Klaus Iohannis, relatează corespondentul Realitatea TV.

Dosarul de incompatibilitate al lui Klaus Iohannis a fost luat în discuţie, astăzi, de judecătorii instanţei supreme, fără a se începe însă judecarea acestuia, magistraţii urmând să stabilească dacă recursul Agenţiei Naţionale de Integritate este sau nu admisibil. Potrivit Codului de procedură penală, există trei posibilităţi prin care se poate soluţiona admisibilitatea recursului.

Astfel, conform articolului 493, care reglementează procedura de filtrare a recursurilor, când această cale de atac este de competenţa Înaltei Curţi de Casaţie şi Justiţie, în cazul în care completul este în unanimitate de acord că recursul nu îndeplineşte cerinţele de formă, că motivele de casare invocate şi dezvoltarea lor nu se încadrează în cele prevăzute de lege sau că recursul este evident nefondat, anulează sau, după caz, respinge recursul printr-o decizie motivată, pronunţată, fără citarea părţilor, care nu este supusă niciunei căi de atac. Ulterior, decizia se comunică părţilor implicate în proces.

În acest caz, se menţine decizia de la Curtea de Apel Alba-Iulia, care a dispus anularea raportului prin care ANI a stabilit că Iohannis a fost incompatibil.

"Dacă raportul apreciază că recursul este admisibil şi toţi membrii sunt de acord, iar problema de drept care se pune în recurs nu este controversată sau face obiectul unei jurisprudenţe constante a Înaltei Curţi de Casare şi Justiţie, completul se poate pronunţa asupra fondului recursului, fără citarea părţilor, printr-o decizie definitivă, care se comunică părţilor", este a doua variantă de soluţionare a acestui dosar. O a treia posibilitate este aceea ca membrii completului să pronunţe, fără citarea părţilor, o încheiere de admitere în principiu a recursului şi să fixeze termenul de judecată pe fond a recursului, cu citarea părţilor. Instanţa supremă este cea care va decide definitiv dacă primarul Sibiului, Klaus Iohannis, a fost în incompatibilitate în perioada în care a reprezentat municipiul în adunările generale ale acţionarilor societăţilor Apă Canal şi Pieţe sau dacă raportul ANI va fi anulat, aşa cum a dispus şi Curtea de Apel Alba-Iulia.